
moartea gravorului iconar 


Cluj-Napoca, 2022 


Mărturisitorii: Teofil Lianu 


L-am cunoscut, în vara anului 1985, când am fost trimis 
să-l invit, neoficial, la manifestările dedicate lui Nicolae 
Labiş, dar fără să ştiu că l-am cunoscut. Mi s-a dat o 
adresă suceveană, pe str. Veronica Micle, unde urma să-l 
aflu pe Teofil Dumbrăveanu. Mi-a deschis un bărbat 
înalt, suplu, cu plete albe, cumva bucuros şi cumva 
întristat (el ştia că, începând din acea zi, aveam să mă 
procopsesc cu un dosar la securitate). Am discutat 
aproape o oră, dar numai despre Labiş. Nu ştiam că 
Teofil Dumbrăveanu, născut, în 12 decembrie 1908, la 
Capu Câmpului, drept Teofil Coştiug, fusese, cândva, 
Teofil Lianu. lar dacă aş fi ştiut, tot n-ar fi însemnat 
nimic, pentru că generaţiei mele îi fusese blocat, până de 
curând, accesul spre „iconari“. Abia peste vreo câţiva ani, 
regretatul Constantin Ştefuriuc avea să-mi deschidă o 
fereastră, prin care tot privesc, ştiind că nu voi osteni 
niciodată. 


Pe Teofil Lianu (Dumbrăveanu, Coştiug) nu l-am mai 
întâlnit, deşi poetul a murit în 15 septembrie 1997 şi aş fi 
avut vreme să-l întâlnesc în libertate. Nu ştiu cum s-a 
întâmplat, dar, de câte ori mă pregăteam să-l caut, îmi 
aducea ba Ştefuriuc, ba tovarăşi de martiriu prin 
temnițele comuniste câte un interviu sau câte o 
rememorare de oameni şi vremi, pe care să le public în 


vremelnicele ziare pe care le-am tot făcut, şi n-am mai 
ajuns la Lianu. 


„Un mare poet original“, „un uluitor fenomen liric“, cum 
îl numea Mircea Streinul, avertizând că „Teofil Lianu i-ar 
încânta pe Paul Valery şi pe umilul ţăran din Bretagne“, 
surprinde prin construcţii lirice aparent simple, în care 
„Sufletul se aşterne în carte / Viers auriu ca romaniţa, / 
Fluier de fag, să-l ştie mioriţa, / Viers ars de dor şi de 
moarte”. lar în aparenţa aceasta, de recurs la folclor, stă 
vocaţia de miniaturist, capacitatea de a adăposti un între 
univers într-un singur sâmbure. lar poetul ţine la această 
aparenţă pentru că are sfiala înfățişării de sine şi îşi şi 
disimulează universul sub etichete (nu titluri, ci etichete) 
precum „Rod“, „Stampe în lumină“, „Cer valah“, 
„Curcubeu peste ţară“, „Cântecele s-au scuturat peste 
file“, „Cartea Stihurilor“ sau „Carte de cruciat": 


„Leofil Lianu: „Cartea Stihurilor“. Autorul „Curcubeului 
peste ţară“ nu-şi dezminte, nici cu placheta de versuri din 
urmă, nota autohtonismului cunoscut. Îndrăgostit de 
plaiurile bucovinene şi de vechile ctitorii voievodale, îşi 
răsfrânge ataşarea faţă de ele în versuri de factură lirică 
duioasă, căutând să se identifice, în toate, ca adevărat 
vlăstar al acestor ţinuturi, cu orizontul îngrădit de munţi 
şi prăvălit în pajişti înflorite. leşit din mediul rustic al 
provinciei, îşi încadrează întregul său buchet de 
sentimente în conturări de natură, preferându-le, în 
special, pe acelea care evocă splendorile verii, cu 
minunata-i orchestrație de culori şi parfumuri. 


Fără să dea preferință unor anumite regiuni, paleta 
domnului Teofil Lianu prinde-n nuanţări bogate întregul 
peisaj al Ţării Fagilor, cu toată flora-i bogată şi cu tot 
farmecul acaparant ce încătuşează pe oricine a cunoscut 
Bucovina. Creionările îi sunt simple şi lapidare, fără 
artificialităţi şi fără dezlegări în subsoluri: 


„În Iunie, Semănătura mare, 
Lumina zilei clară, fără nori. 
Pe sape se apleacă prăşitorii, 
Pelinul nalt şi socul greu de floare.“ 


sau: 


„S-apleacă pomii de atât troian, 

O stea s-aprinde-n slavă cât un ban 
Şi altele mai mici şi încă una, 

De către câmp albeşte cerul luna“. 


Acelaşi cadru se menţine şi mai târziu, când autorul trece 
de pragul pastelurilor sau al „zugrăvirilor“, cum le spune 
domnia sa, evocând trecutul istoric, pe motiv de cântec 
popular: 


„Dinspre miază-noapte vin 
Dobitoacele pădurii, 

Iarba şi ciorchinii murii 
Peste tot s-apleacă lin“. 


Din mostrele de până acum, concluzia ce se degajă este 
că sufletul poetului vibrează la orice atingere cu natura şi 
că, în consecinţă, partea cea mai bună a plachetei trebuie 


căutată în strofe de asemenea gen, unde predilecția 
autorului s-a împlinit cu ritmica populară, dându-ne 
poezii, ca, de pildă, „Cântecul Fagului“, clare şi 
sprintene“ (Traian Cantemir, Revista Bucovinei, nr. 
8/1942, pp. 342-343). 


„Teofil Lianu: „Carte de cruciat“, Colecţia „Gruparea de 
Nord“, 1943. Ultima plachetă de versuri a domnului 
Teofil Lianu îşi trage seva inspiraţiei din avântul eroic al 
celor ce-au plecat ca să se dăruiască zărilor răscolite ale 
Răsăritului, în buchete primăvăratece de ani abia 
îmbobociţi.  Dinamice şi mereu împrospătate de 
alternanţa peisajului cu tresăririle sufleteşti, poeziile 
„Cărţii de cruciat“ urcă spre lirism diafan, fără oprelişti şi 
fără încrâncenări de formă. Spontane şi muzicale, ele se 
alătură sau ritmului zbuciumat al încleştărilor de pe 
câmpul de bătaie, sau amurgurilor însângerate de reflexul 
rănilor deschise. 


Cu toate acestea, lirica domnului Teofil Lianu nu 
cunoaşte nota dezagregării sufleteşti şi nici cea a 
eroismului răsfăţat în cuvinte umflate. Păstrând atitudine 
medie, îşi umezeşte versurile în argintul melancoliei doar 
la amintirea plaiurilor natale. Pe acestea le vede nimbate 
în curcubeie de lumină şi gândul i se îndreaptă spre 
dânsele ca spre singurele ostroave de odihnă meritată. Nu 
le râvneşte din lipsă de solidaritate naţională, ci din 
motive de epuizare fizică. Discret, el nu-şi reliefează 
persoana proprie decât în psalmii calzi de la începutul 
plachetei. În celelalte poezii devine aproape disparent, 
lăsând loc larg colectivităţi. Din cauza menţionată, lirica 
domnului Teofil Lianu se încadrează în vibrarea generală 


a naţiei, constituind procesul de nouă creaţie românească, 
la care colaborează atât etnicul, cât şi întreaga experienţă 
literară de până acum. 


Placheta din urmă a domnului Teofil Lianu apare, în 
consecinţă, ca un tot bine închegat, verificând, încă o 
dată, talentul de care dispune autorul. Purificându-se de 
micile scăderi din „Cartea stihurilor“, „Cartea de cruciat“ 
ridică creațiile proaspete la înălțimi de lirism fără 
prihană“ (Constantin Loghin, Revista Bucovinei, nr. 
4/1943, pp. 204-205). 


După război, Teofil Lianu se stabileşte la Suceava şi 
încearcă să supravieţuiască, beneficiind de discreta 
protecţie a lui Ilie Grămadă şi a lui Dragoş Vicol. În 
„șantierul literar“ al gazetei comuniste „Lupta poporului“ 
se tot anunţă un volum de versuri, „Flamuri în zori“, la 
care lucrează Teofil Lianu şi „în care cântă marile 
transformări ce au loc în ţara noastră şi munca şi şi lupta 
poporului de la sate“ (27 septembrie 1948). În vară, pe 30 
august, publicase „Cântecul ovăsului“, un superb poem 
de dragoste, dar cu titlu înşelător. Încet, discret, Teofil 
Lianu dispare din viaţa culturală a Sucevei, apoi este 
încarcerat. În două rânduri, ultima dată prin anii '70, face 
Teofil Lianu închisoare politică, apoi, pentru că fiul său 
era dirijorul unei orchestre simfonice din nu mai ştiu ce 
capitală europeană şi, din această poziţie, ar fi putut vorbi 
credibil despre încălcarea drepturilor omului în România, 
lui Teofil Lianu i-a fost repartizat, la propunerea 
securităţii, un apartament splendid, într-un cochet bloc al 
Sucevei, astfel ca fiul său să-l poată afla ca beneficiind de 
un confort urban demn de invidiat. Numai că şi el, şi mai 


tânărul Vasile Pânzariu, erau în permanență urmăriţi, 
delaţiunile cele mai dezgustătoare venind, după mărturia 
ultimului (Vasile Pânzariu şi-a scos dosarul de la 
securitate) de la mai toţi poeţii vremii, cu excepția lui 
George Damian, care apăra în poezia bună „valori 
profund comuniste, profund patriotice şi profund 
naţionale“. 


Datorită fiului muzician, Teofil Lianu a mai putut 
publica, uneori, câte un grupaj de poeme sau câte o carte 
de poezie, şi mai ales versuri destinate copiilor, cu uzul 
pseudonimului  „Dumbrăveanu“, „Lianu“ rămânând 
interzis. Nu făcuse nici un compromis, rămăsese „iconar“ 
până la capăt („Pe drumul cerului cresc flori de lapte / şi 
vorbe noi înmuguresc în pagini”), şi tocmai de asta 
„Ascultaţi ce spune vântul“ (Bucureşti, 1958), „Cântăreţii 
nopții“ (Bucureşti, 1961) şi „La poartă la Ştefan cel 
Mare“ (laşi, 1985) înseamnă trei biruinţe ale „iconarului“ 
în confruntarea cu Istoria. „Şi-era Domnița straşnic de 
frumoasă!”. 


Răvaş pământean 


Cresc deznădejdile cum creşte-n nuci amarul, 
cum creşte-n iarba câmpului cenuşa serii. 

Cu mâni uscate, stau pe crucea zilei merii 

şi anii trec ca apa morilor hotarul. 


Cresc deznădejdile precum cerneala-n file, 
precum tristeţea ploilor în elegie. 
Deşertăciune-s toate şi zădărnicie, 

şi umbră toată truda minţii, Teofile. 


(Streinul, Mircea, Poeți tineri bucovineni, 
Bucureşti 1938, p. 59) 


Cântată la poarta cetăţii 


Sufletul cât munţii Vrancii 
mi-a crescut. Oţelul lancii 
l-am înfipt în palme, cruce, 
sângele să mi-l usuce. 


Ce sicriu, întreg pământul! 
Când mi-o-nfăşura, cuvântul, 
fiecare vers din carte 

poate fi, pe-aice, moarte. 


Hei, măi buciumaş de lună, 
îmi e carnea mătrăgună. 

Ce să spun? Să spun de soare? 
Ce să cânt? Să cânt ogoare? 


Sunt atâtea ape-n ţară, 

toate au prundiş şi cântec; 
toate-n pumni de stele spintec 
albăstrimi de cer, hotară... 


Sunt atâţi copaci. În coajă 
fiecare c-o răscoală, 
primăvara, şi beteală: 
pentru trupul lunii, mreajă. 


Sunt atâtea stele. Pâcle 

le vor dezveli în plinul 
toamnei, cum în floare-i inul 
Şi în iazuri, cum în sticle. 


Sunt atâţia oameni: humă. 
Sunt atâtea vorbe: umbre. 
Sunt atâtea păsări sumbre, 
şi păduri de fagi, în brumă. 


(Junimea Literară, Nr. 7-12, 1934) 

Cuvântul creşte în inimă 


Iată codrii din pâcle vorbesc 

Către ierburi, către crengi, către izvoare. 
Într-o ghindă, păduri foşnitoare, 

Într-un suflet, neam omenesc. 


Sub secure, rău de sevă şi lut, 
Pasăre înfăşurată în răzvrătiri grele. 
Țărna răsturnată peste stele, 

Creşte tulpină pe sol temut. 


Vorbele să ardă mare rug 

La zbucnirea ţării din goarne, 
Arborii să freamăte-n carne; 
Numai soare să cadă sub plug. 


(Iconar, Anul II, Nr. 5, 1937, p. 3) 


ISI 


Popasul mâinilor pe brazdă 


Cheia de rouă pe ogor. 
Între romaniţe şi boz. 
Val foşnitor de orz 
Calcă-ntre pagini dor. 


Zorii cu omete aurii 

Bat în apele de atlaz 
Sufletul nalbă a rămas 
Între bulgări uzi şi stihii. 


(conar, Anul II, Nr. 7, 1937, p. 2) 

În Ţara Fagilor 


Turn înalt, cetate naltă, 
Mici creneluri, porţi de fier. 
Luna urcă-ncet pe cer 

De pe lumea ceealaltă. 


Somnul din chenar desprinde 
Vremuri mari şi chipuri vechi... 
Toate sună prin urechi: 

Arme, care cu merinde, 


Tropote de cai în goană, 
Suliţi, flamuri, cum stă scris... 
Domnul le priveşte-n vis 
Şi se-ncruntă din icoană. 


II. 


Zile trec şi nici o ştire 

Nu s-arată din război. 
Psalmi ca fagurii de moi 
Doamna murmură-n psaltire. 

De sub candela uşoară 
Pe covorul somnului, 
Umbra Maicii Domnului 
În odaie se coboară 


Clopot lin în dungă bate 
Sub un vânăt minutar 
Şi frunzişul toamnei, rar, 


Sună-n crengi singurătate. 


(Revista Bucovinei, nr. 2/1942, p. 41) 

Munţi de iarnă 


Munţi de iarnă, singuri munţi, 
Sub zăpezi par regi cărunţi, 
Codrul, aprigă armie 

Prin baladă fumurie. 


Sară aspră de cristal, 
Fiecare creangă, şal. 
Liniştea s-arată peste 
Culmi şi ascuţite creste. 


Cerb de ceaţă a trecut 
Ca săgeata, neştiut, 
Peste râpă, peste vale 
Fără urmă, fără cale. 


(Revista Bucovinei, nr. 4/1943, p. 184) 

Curcubeu peste ţară 


Cer albastru de oţel 

s-a-ndoit pe umezi măguri. 
Prunii cresc lumina-n faguri — 
floare albă, burdujel. 


Ciutură de soare, fir, 
pe ogor de mălăişte. 
Sună orele ca nişte 
bani de aur în chimir. 


Brazdă caldă de noroc, 
fier de plug a lins pe lanuri. 
Pâlcuri moi de iarbă, canuri, 
cresc în ziua de ghioc. 


Mâini crăpate dăruiesc 
lutului sămânță bună, 

să răsară-n somn de lună 
ca un dar împărătesc. 

IV 


Ce muiere, măi, şi luna. 

La fereşti copaci de aur 
Cresc subţiri. Pe cer de plaur, 
Până-n şolduri mătrăguna. 


Din departe, mai departe, 
Vale de făclii. Sub pleoape 
Cântecul nu mai încape, 
Nici în gând şi nici în carte. 


Pe saltea de fân în floare 
Doarme trup de sânziene. 
Şi pe frunte şi pe gene, 

Trestie de somn, răzoare. 


VI 


Numai stele la opinci, 
Curcubeu în loc de brâu. 
Versul moale ca un râu, 
Rămurişuri în tilinci. 


Oi ca mura, miţe moi, 

Au dat iarba la pământ; 

Oi cu miţe de argint. 

Măi, ş-un freamăt de cimpoi. 


% 

În bătaia soarelui, 
Buciume din haiducii. 
Şi pe file de stihii, 
Crengile amarului. 


Valuri moi de holde-n spic 
Leagă-n fluier trup bălan. 
Lângă frunte, măgheran, 
Lângă cântec, trup voinic. 


VIII 


Seara asta în talangă, 
Busuioc şi calapăr. 
Rupe-mi-aş din lună creangă, 
Să ţi-o scutur toată-n păr. 


Din răcoare de cofiţă, 
Stele mari şi rouă, măi. 
La chimire, romaniţă, 
Cerul, Bărăgan de clăi. 


Seara asta, magherană, 

În prisaca verii, tei. 

Ş-am să-ţi fac din lună cană, 
Din poemul meu să bei. 


X 


La întoarceri de livezi 

Fiecare pom un stup 
De lumină şi se rup 
Ceruri peste ierburi verzi. 


Versul legănat în soc 
Arde. Nalba-i pân” la sân. 
De te-aşi tăvăli prin fân, 
Albă-ai fi ca un ghioc. 


Inima cât floarea şi 
Sufletu-n albastru nai. 
Maldăr moale de susai 
Cât sub şold s-ar îndoi. 


XIII 


Cât să scriu, să pun sfârşit 
Unui veac de călămăr, 
Când cerneala ta de păr 
Sufletul mi-a năpădit. 


Curcubeul cărţii, ştiu, 

Va dura, măi, Doamne,— un cer. 
D-am să-ţi şuier ş-am să-ţi cer 
Să mă-ngropi în ochi de viu. 


% 


Frunză-a morţii peste sat, 
Mi-a cântat măre cântat 
Cucuveaua şi-a zburat, 

Apele mi-a tulburat. 


Ş-am încins pistoale grele 
Şi cuțite cu plăsele 

Şi pe murg gătit cu zele, 
Tot la drum bătut de stele. 


XIV 


Trei flăcăi, trei brazi de dor, 
La uşa pădurilor, 

Au cântat ş-au întrebat 

În colind despre-mpărat. 


Fagii au gândit în freamăt, 
Cerbii-n file de omăt 

Au bătut bani albiori 
Pentru alţi colindători. 


La fereastra zorilor, 

La pălirea stelelor, 

Trei fântâni au lăcrămat, 
Trei mesteceni s-au plecat. 


XV 


Mănăstire, brazi în soare, 
Uşă de stejar, rapsozi. 

În desene: Voievozi 

Şi crăiese de cicoare. 

Eva şi Adam în piele 
Şi un măr frumos rotat, 
Şarpe cu argint vărgat, 
Fructe neculese, stele. 


Iz de ceară şi tămâie, 
Piatră înflorită-n cruci, 
Fraţi, cu palme de haiduci, 
Vin, cu-aromă de gutuie. 


Cărți cirile, bolți înalte, 

În icoane: iad şi rai, 
Îngeri albi cu păr bălai, 
Zapis, draci, cântar şi alte. 


lesle joase, magi, odoare. 
Steauă şi păstori fugind. 
Serafimi frumoşi, colind, 
Porumbel şi ram de floare. 


Letopiseţ, semne, peană, 
Ochi de poftă şi păcat. 
Miel de crin însângerat, 
Maica-Domnului, vădană. 


XVIII 
Bade, cruce de voinic, 


Cruce de pământ despic: 
Mândră masă 


21 


De mătasă 


Şi pe ea colaci de soare 
Şi ştergare, 
Mari ştergare. 


Fluier, fluieraş de fag, 

Scrie lună peste prag. 
Fluier, fluier de argint, 
Scrie trupul pe pământ; 
Scrie-n lemn frumos de soc, 
Sprâncene de busuioc. 


Ziuă albă, 
Grea de nalbă. 


Inserare, 
Sub ogoare. 


Lângă somn, copac de lună, 
Noapte bună, 
Noapte bună. 


Mire, mire, 
Trandafire: 


La capăt de sat sărac, 
Pod de rouă peste veac. 
La marginea câmpului, 
Fluierele vântului, 
Cărările sfântului. 

XĂ 


Soare, soare lăutar, 
Arde-mi inima-n hotar 
Şi mi-o farămă cenuşe 
Şi mi-o pune pe arcuşe. 


Ochii mi-i îngroapă, măi, 
Lângă ierburi, lângă clăi, 

Şi mi-i creşte şi mi-i scrie 
Pe ogor de iasomie. 


Palmele-mi cu leatu-n vin 
Mi le-nmugură-n pelin, 
Mi le creşte-n caldă vară 
Curcubeie peste ţară. 


XXI 


Bucură-te, Maică Bună, 
Maică în pridvor de lună, 
Că ţi-e drumul dus pe cer 
Cale albă, lăicer, 

Că ţi-e drumul dus şi-ntors, 
Lăicer de in netors. 


Bucură-te, Maică Sfântă, 
Pasăre de crin îţi cântă, 
Pasăre galbenă-n cioc 
Pe creangă de busuioc, 

Pasăre, aripi de nalbă, 
Pentru cale, pânză albă. 


Bucură-te, bucuria 
Holdelor şi melodia 
Apelor strălucitoare, 
Arborilor de răcoare, 
Dobitoacelor şi pâinii, 
Ierburilor şi ţărânii. 


Bucură-te între stele 

Şi luceferi şi zorele, 

Şi luceferi şi câmpii 

Şi ogoare aurii, 

Între arbori grei de rod, 
Cale de argint şi pod. 


Bucură-te, mândră floare, 
Că ţi-e fiul trup de soare, 
Trup de soare, trup de rouă, 
Trup de mănăstire nouă, 

La culesul zorilor, 

În poalele florilor. 


XXII 


Iarnă, creangă de omăt, 
Drumuri albe până hăt... 
Sub pădure: mărgărint 
Şi ştergare de argint. 

Din hotar până-n hotar, 
Jaf de fulgi cât fluturi: dar; 
Pas de îngeri şi troian 
Pân” la brâu din lan în lan. 


Drum de sănii, până-n leat, 
Tata — stea a săgetat, 

Stea albastră. Căpriori, 
Noaptea pe la cântători. 


Țara, câtu-i lungă, hăi! 
Câtu-i lată, zurgălăi, 

Roi de stele, măr domnesc 
Ş-un plug nou, împărătesc. 


Un colind frumos de-un ceas 
Ş-o fântână ce-a rămas 
Dezvelită lângă cer, 

Lerui, Doamne, Lerui-Ler. 


Munţi de lună şi voinici 
Şi luceferi de arnici 

Şi de aur, grâu frumos, 
Cum e faţa lui Hristos. 


XXIII 


Năruie-te, năruie, 
Lutule, pe anii mei. 
Lună, codrilor de tei 
Dăruie-te, dăruie. 

Strânge-mi bob de cer la prânz, 
În năframă de fuior. 

Bea din apa codrilor, 

Gândule, sălbatec mânz. 


Cu poem de sânge cald, 
Creşte-mi numele pe brazi. 
Înserare, creşti din iaz, 
Peste trestii, ca un fald. 


Scutură-te, scutură, 
Dimineaţă, sub opinci, 
Peste scrisul meu de-aici — 
Rouă grea, o ciutură. 


Cu peniţa de oţel, 
Scrie lanu-ncetinel. 
(Plugul...) 


2. 


Peste crâng de tei, 
Stol de porumbei. 
(Zorii...) 


II. 

Plug de aur în grădină 
Taie brazdă de lumină. 
(Condeiul...) 


12. 

Peste satul tău şi-al meu 
Lăcrămează Dumnezeu. 
(Ploaia...) 

16. 

Când cad stelele în rouăm 
Rupe dimineaţa-n două. 
(Puşca pândarului...) 
27; 

Ciobăniţă, păr bălai, 
Paşte oile pe plai. 
(Stelele şi luna...) 

37. 

Dimineaţa după ploi, 


Beau lumina din trifoi. 
(Melcii...) 

54. 


Lângă apă lină, 
Fluier de lumină. 
(Singurătatea...) 


(Streinul, Mircea, Poeți tineri bucovineni, 


Bucureşti 1938, pp. 59-70) 


Sus pe creasta codrului, 
cântă cuc nemângălet, 
Adă arcul să-l săget 

cu săgeata soarelui. 


Să-i muşc limba de argint 
şi să cânt în locul lui, 
peste ţara nimănui 

cu lumină pe pământ. 


Îngerii, de m-or afla, 
mi-or da apă ca să beu 
din ulcior de curcubeu 
şi tain de drum mi-or da. 


% 


Aici ogoarele se-nchid. 

La poartă stă jitar de brumă. 
Căderea stelelor fac sumă 
în coajă galbenă de blid. 

Închid veacul între foi. 
Cocorii drumuiesc în lună. 
Şi calea-laptelui stă dună 
pe coale de albastruri moi. 


(conar, Anul I, Nr. 5, 1936, p. 2) 

Gravură în lemn 


Cad ploi albastre pe păduri, 
Ploi albastre în poieni ierboase. 
Pâcle moi conturează case, 
Între arbori luminoşi, case suri. 


Frunzele plantelor reci 

Au luciu de metal şi s-apleacă: 
Dumnezeu, cu glas dulce de prisacă, 
Mână cerbi de aur pe poteci. 


Fagii s-apleacă şi ei, 

Grei de muşchi, s-apleacă din şele. 
Crengile sunt grele, frunzele sunt grele, 
Stropii de ploaie picură grei. 


(Revista Fundațiilor Regale, 
Anul V, No. 8, August 1938, p.4) 

Luceafărul între foi reci 


Peste versul spus, lespezi. 

Peste versul nespus, cer. 
Drumul poetului, drum de năier, 
Orele inimii, lebezi. 


Pasul numelui trece 
Sevă albastră în lemn. 
Numai sufletul are semn: 
Pâclă albă sub stea rece, 


(Revista Fundațiilor Regale, 
Anul V, No. 8, August 1938, p. 5) 

Inscripţie 


Letopiseţul domnesc nu s-a mai scris. 
Drumul a făgăduit ţara în Cotnar. 
Lângă trup cald, rugăciune de cais, 
Coşuri de poamă, luna în primul pătrar. 


Prinţul a băut ş-a însângerat 

Cu săgeată de aur, ciută neagră, zeu get 
A crescut cu stejarii din codrul luminat, 
Cu luceafărul de pe vârfuri de brădet. 


Sângele a curs; şi-n inimi de lut, vin, 
Melodie de soare neştiut în grai. 
Apele cântecului legănau pelin 

Cu tulpina amară şi mucegai. 


Oştile îmbrăcate în stele au rămas 
La hotarul cerului, fără pod. 
Numele căpitanilor, cenuşă-n vas, 
Viers în lăută albastră de rapsod. 


(Revista Fundațiilor Regale, 
Anul V, No. 8, August 1938, p. 6) 

Cuvântul a căzut în limpezimi 


Dunăre alunecă melodii în deltă, 
Pâcle de argint. Pulberea moale 
Scrie inima de brumă pe coli. 
Luntrea lunii în păpuriş, zveltă. 


Steaua pescuitorului e mare: 

Pod de aur peste livezi de alge, 
Palmele înflorite în solzi şi large 
Vâsle de frunze, sub cruci polare. 


(Revista Fundațiilor Regale, 
Anul V, No. 8, August 1938, p.7) 

Peisaj 


Luna a legat tulpină de tulpină 
Vişinii grei de floare ca zăpada. 
În stupi de aur, livada 

A coborât până în lumină. 


Miere de aur, ceară de aur, 
Zumzet de aur în prisacă. 
Cerul e imens ca o placă 
Peste plaur ierbos, peste plaur. 


Peste casele cătunului, stele, 
Stele ca bruma de subțiri şi pace. 
Liniştea rourată se desface 
Clătinare catifelată de lalele. 


(Revista Fundațiilor Regale, 
Anul V, No. 8, August 1938, p. 8) 

Anul necuprins în carte 


Câmp cu viscole, câmp cu zăpezi, 
Fiecare luceafăr cu livezi; 
Fiecare poem, lăută 

Prin ogor românesc de cucută. 


Streşina cântecului, ștergar 

De omăt până peste hotar, 
Ciută de crin spune la fereastră 
Zori cu lumina albastră. 


Împărat roman a rămas 

Să pornească soarele din popas — 
Bou alb ca helgea — şi să-ntoarcă 
Plug de aur în brazdă tracă. 


(Revista Fundațiilor Regale, 
Anul V, No. 8, August 1938, p.9) 

Amintire lângă râul luminat 


Livezile au foşnit în carte 

Cu iarbă neştiută de coasă. 
Copilărie prioară de-acasă 

S-a înţelenit în somn şi mai departe. 


Pe file au căzut mere coapte 
Odată cu stelele. Zorii 

S-au prins ca albinele de căpriorii 
Văzduhului albăstrit peste noapte. 


Cuvintele au crescut ca romanița 
Pe hat, în anotimp vârstnic, 

Cu luna căzută pe ochi crâsnic, 
Cu luna căzută pe lut, cu peniţa. 


(Revista Fundațiilor Regale, 
Anul V, No. 8, August 1938, p. 10) 

Peste munţi a trecut duh alb 


Dimineaţa creşte albă în aburi, 
Se revarsă argint peste păduri. 
Râuri leagănă pe cer gravuri, 
Dumnezeu se îmbracă în arbori. 


Totul e încă în umbră. Roua 

Culcă fânețele în oglinzi. 

Peste iazuri, crengile fagilor stau grinzi, 
Frunza stejarului își sună zeaua. 


(Revista Fundațiilor Regale, 
Anul V, No. 8, August 1938,p. 11) 

Moartea gravorului iconar 


Sufletul se aşterne în carte 
Viers auriu ca romaniţa, 
Fluier de fag, să-l ştie mioriţa, 
Vers ars de dor şi de moarte. 


Liniştea gândurilor se destramă 
Printre fagi, printre uluci şi mesteceni; 
Sângele din inimă trece-n 

Lutul cald ca-ntr-o vamă. 


Iarba se leagănă, se leagănă, 
Freamătul e mulcom, e moale; 
Crengile se lasă mai pe poale, 
Luna trece prin vis galbenă. 


(Revista Fundațiilor Regale, 
Anul V, No. 8, August 1938, p. 12; 
Revista Bucovinei, nr. 9/1943, p. 422) 

Evanghelică 


Mironosiţele-au cules din pârgul zorilor 
numai argintul ierbii aromate 
şi din podoaba zării-nrourate 
Numai răcoarea plină de azurul florilor. 


Şi-n amfore cu semnele celui mai alb cuvânt 
au dus ofrandă Fiului Mariei, 

care-nsetat de apa bucuriei 

a coborât albastrul cerului peste pământ. 


(Lianu, Teofil, Stampe în lumină, 
Caiete libere, Bucureşti 1933, p. 3) 

Zvoniri bune 


Din clopoței mărunți de lună merii 
îşi sună-n aer înflorirea albă. 
Luceferii ca muguri mari de nalbă 
atârnă grei în drumurile serii... 


E mai uşor acuma somnu-n apă 
şi mai cuminte adierea parcă. 
Pocale de mătasă pură-ncarcă 
argintul lacurilor în etapă. 


(Lianu, Teofil, Stampe în lumină, 
Caiete libere, Bucureşti 1933, p. 5) 

Miraj 


Înmuguriri de linişte pe iaz 
sporesc singurătatea stuhului. 
Mâini albe au ţesut văzduhului 
izvod de fir albastru şi topaz. 


Cresc gândurile bune-n crug stelar. 
Cresc nuferii şi se prefac în aur. 
Mâini albe au sădit în brăzdi de plaur 
argint de lună-n ultimul pătrar. 


(Lianu, Teofil, Stampe în lumină, 
Caiete libere, Bucureşti 1933, p. 5) 

In mănăstirea Suceviţa 


În mănăstirea de la Suceviţa, 
Precum şi spune-ngălbenita filă, 
Domnița Voievodului Movilă 
Spre pomenire şi-a lăsat şuviţa. 


Şi urma gândurilor de mătasă 
Şi-a degetelor albe şi trudite 
Rămas-au pe ştergarele-nflorite. 


Şi-era Domnița straşnic de frumoasă! 


(Lianu, Teofil, Stampe în lumină, 
Caiete libere, Bucureşti 1933, p. 9; 
Junimea literară, nr. 1-3/1933, p. 27) 

Heleşteie albe 


Oglinzi de apă, dezvelite-n lună — 
încremeniri de stele în hodină. 
Buratecii cu ochii de lumină 
descântă pentru povestire bună. 


Scriu trestii semne şi imagini 

în adierea despletită-n noapte. 

Pe drumul cerului cresc flori de lapte 
şi vorbe noi înmuguresc în pagini. 


(Lianu, Teofil, Stampe în lumină, 
Caiete libere, Bucureşti 1933, p. 11; 
Junimea literară, nr. 4-6/1933, p. 83) 

Primăvară nouă 


Peste noapte-au înflorit cireşii-n pumni de lună, 
dând cu râset alb în calea zorilor mirate. 

Stelele n-au pâlpâit, ci, pe neaşteptate. 

s-au topit uşor ca ceara-n rugăciune bună. 


Zările împurpurate au vestit lumină 

şi-au cântat ce pasări fără nume, poate îngeri? 
Niciodată n-am văzut mai multă floare-n sângeri 
şi mai binecuvântata dezlegare-n tină. 


Degete subțiri de aer şi-au sunat inelele 

în zvonirea mugurilor dezghiocaţi, pesemne 
să se uite-n ochii tăi albaştri şi să-nsemne 
câte se vor mai întoarce iar din rândunele. 


Soarele a scris pe sul albastru de tărie 
bucuria ta şi a gravat-o în imagini; 

cu penel de-argint a tras apoi pe pagini 
de prundiş căi albe îngerilor ce-au să vie. 


(Lianu, Teofil, Stampe în lumină, 
Caiete libere, Bucureşti 1933, p. 13) 

Pescarii lui Isus 


Pe-atunce Mucenicii Domnului 
şedeau la sfat sub pâlpâit de stele 
şi ascultau Iordanu-n pietricele 
cum cântă luminarea veacului. 


Şi-n floarea fragedă-a măslinilor 
întrezăreau viaţă azurie 

cu îngeri buni crescuţi în melodie 
şi pură strajă-a serafimilor... 


Târziu, sub alb de lună şi argint 
trăgeau năvoadele din apa nouă 
Şi pe țarina umedă din rouă 

îşi împărțeau curatul mărgărint. 


(Lianu, Teofil, Stampe în lumină, 
Caiete libere, Bucureşti 1933, p. 15) 

Icoane 


Înfiorări de holde pe hotar, 

şuviţe moi de vânt la tâmpla serii. 
Pe undeva, nestingheriţi, minerii 
dezgroapă luna — bulgăre de jar. 


Cu îngerii zvârliţi cândva din rai, 
salcâmii tăinuiesc în floarea albă. 
De cer atârnă prea frumoasă salbă 
făcută dar de Doamna unui Crai. 


Mâini mici în iarba-ntinsă spre văzduh 
au aruncat fărâmituri de rouă. 

Un liliac a frânt tăcerea-n două 

şi-a şovăit în lună ca un duh. 


(Lianu, Teofil, Stampe în lumină, 
Caiete libere, Bucureşti 1933, p. 17) 

Pastel mic 


Lui F. Ozar 


Din mâini de iarbă şi răcoare, 
cuminţii melci 
culeg fărâmituri de soare. 


Şi pe cărări mici de lumină 
duc rodul bun 


să-l crească-n fragedă tulpină. 


(Lianu, Teofil, Stampe în lumină, 
Caiete libere, Bucureşti 1933, p. 19) 

Insemnare 


Vorbele le-am îngropat în foi de carte 

şi le-am incrustat pe ulmi în luna Marte. 
Le-am ascuns în palme negre de ţărână, 
le-am cioplit în lespezi aspre de fântână. 


Le-am adaos nopţilor ce duc în lună, 
le-am cântat în floarea rea de mătrăgună. 
Le-am pornit apoi la drum, 

nouri cenuşii de scrum — 


şi le-am descântat în apă 
ne-ncepută, din etapă. 


(Lianu, Teofil, Stampe în lumină, 
Caiete libere, Bucureşti 1933, p. 21) 

Mi-a ghicit bătrâna Fatma 


Sufletul, sărmanul, ţi-a-nflorit 
limpede de tot ca o sudalmă. 
Uite-aşa-ţi stă linia în palmă 
(să mă bată sfântul de la schit). 


Şi vei fi un om cu mult noroc. 
Vei avea prieteni, bani şi toate. 
Însă, bucurii nu te vor bate 
cum stă-n firul ist de busuioc. 


Ai iubit sau vei iubi de-amu 

un boboc de peste vechi hotare. 

Vei avea... o, nu mai spun... amare... 
(fugi de-aici duh rău .' Uhu, uhu!). 


(Lianu, Teofil, Stampe în lumină, 
Caiete libere, Bucureşti 1933, p. 23) 

A doua elegie 


Am ascultat cum înfloreşte liniştea-n pecingeni, 

cum îşi dezgrop comoara singuraticii painjeni. 

Cum sub călcâiul brazdei sună oasele uscate 

şi cum de-un veac n-aţi mai venit tovarăşi prin cetate. 


Cum îşi încearcă în piatra de hotar strigoii dinţii, 
cum îşi mai numără şi azi avarii-n pumni arginţii, 
cum dracii pun la sfat să se răscoale-a doua oară 
şi cum bătrânii vraci se-nchină stelelor de ceară. 


Am ascultat cum rod la temelie minţii carii, 
cum nu mai ştiu odihna bună-a lutului lemnarii, 
cum plâng cu ochii-n palme îngeri de pe icoane 
şi cum se uscă-n voi truditele de drum ciolane. 


Cum toată primăvara asta plantele de humă 

au izvodit în ciuda mea chenare noi de spumă; 
cum soarele şi-a prăbuşit cu zgomot surd de tină 
Jăratecul în ochii voştri putrezi de lumină. 


(Lianu, Teofil, Stampe în lumină, 
Caiete libere, Bucureşti 1933, p. 25) 

Scrisă-n ţintirim 


Aici eu voi spori tăcerea morţilor 
şi lutul bun de cărămizi şi oale 

şi vorba plantelor cu frunza moale 
şi numărul nepomenit al crucilor. 


Aici unde-şi deschid intrările de lut 
veacul greu, adâncul greu şi somnul, 
voi putrezi cuminte întru Domnul 
cu anii umezi căpătâi şi aşternut. 


Şi vei veni şi tu într-un amurg puhav 
cu nouri plictisiţi şi singuratici 

şi sufletele-ne hulubi sălbatici 

vor trece grabnic zarea lutului bolnav. 


(Lianu, Teofil, Stampe în lumină, 
Caiete libere, Bucureşti 1933, p. 27) 

Peisaj 


Pâlpâie spornic stele zvârlite pe cer, 

dorm în adânc de sihle izvoarele multe. 
Cerbii fricoşi din mers s-au oprit să asculte 
crengi înflorind sub degete albe de ger. 


Zările strâmte taie cărări peste gând, 

pas de opincă scârţâie aspru-n zăpadă. 
Haite de lupi adulmecă proaspătă pradă. 
Dorm peste măguri anii de cine ştie când. 


Ulmii ridică braţe subțiri de cleştar 
blagoslovind lumina pe crengi îngheţată. 
Picură-ncet ca floarea de măr de curată 
peste-ntuneric pacea din lanul stelar. 


(Lianu, Teofil, Stampe în lumină, 
Caiete libere, Bucureşti 1933, p. 29; 
Frize, Anul I, No. 4, 

iunie 1934, p.4) 

Trei am fost 


Trei am fost şi noi tustrei cântam. 
Botul lunii ne lătra la geam. 
Sânge cald curgea-n ulcele noi, 
Mâinile se desfăceau noroi. 


Trei cântam, dar numai doi la fel 
Viers ca îndoire de otel. 

Se târa lumina prin livezi, 

Peste noi creşteau copacii verzi. 


> 


(Convorbiri Literare, Nr. |, 


Ianuarie 1941, p. 36) 

Psalm 


Sufletul îmi luce ca o coasă, 
Nu-mi ajunge ţarna, tiu-mi ajunge. 
Vara trece prin oţel şi lasă 

Țară grea de pâine şi n-ajunge. 


Pleacă, Doamne, Cerul mai aproape. 
Inima-i ca lutul, grea ca lutul. 

Anii au căzut la fund de ape. 

Mă cuprinde pământescul lutul. 


Trece Maica, albă psalmodie, 
Gura mea e ură, arc de ură. 
Vânt înmiresmat din câmp adie. 
Parcă desenează pom de ură. 


Trece Fiul, calea vad de soare; 
Port în mâni oţele, cânt oţele. 

Flori în porţi şi binecuvântare, 
Paşii Lui se-nseamnă cu oţele. 


Fruntea peste brazdă se apleacă, 
Înfloreşte sânge, ram de sânge, 
Câmpu-i greu şi casa e săracă, 
În tulpina arborelui, sânge. 


(Convorbiri Literare, Nr. 3, 
martie 1941, pp. 348, 349) 

Pământ nou 


Dimineaţa stăruie-n lumină; 
Zarzării au descuiat spre lume 
Clopot alb. Şi eu te ştiu pe nume 
Sunet alb în cruce de tulpină. 


Poarta ţărnii către brazdă, largă; 
Mănăstirea soarelui, înaltă. 
Pana scrie, creşte de sub daltă 
Linie de trup subțire, daltă. 


Vama primăverii, fără cheie; 
Trec lăstuni şi cântă-ncet năierul. 
Paşi desculți desfac în iarbă cerul 
Şi copacii şi livezile-n ştiubeie. 


(Convorbiri Literare, Nr. 5-6, 
mai-iunie 1941, pp. 632, 633) 

Depărtata copilărie 


Joc de flăcări focu-n vatră, 
Umbrele şi cresc şi scad; 
Noapte, linişte de piatră-i 
La fereşti, la uşi de brad. 


Cald şi aşternutul moale, 
Genele mai grele mi-s; 
Toţi din casă dorm şi cale 
Printre ierburi mari de vis. 


Stea de aur vine-aproape 
Lângă streşină, mai jos, 

Şi într-un ochi de geam încape 
Ca-n icoană de frumos. 


Tata doarme, doarme mama, 
Poate sunt pe-un drum pustiu... 
Somnul peste ochi năframa 
Îmi-o dă şi nu mai ştiu. 


(Gândirea, Anul XXIII, Nr. 3, 
martie 1944, p. 147) 

Intâia zăpadă 


Frumoasă-i întâia zăpadă 
Cu-ntâile păsări ce vin 

În albe peneturi de crin 
Prin pomii înalți din livadă. 


Şi-ntâia fugară cărare 

Pe sub singuratecul plop 
Ce-ascultă cum trece-n galop 
Amurgul sub clinchete clare. 


(Gândirea, Anul XXIII, Nr. 3, 
martie 1944, p. 147) 


5 


Stea de brumă 


Stea de brumă te apleci 
Peste anii mei de-acum. 
Ulmii iar îmi ies în drum 
Rămuriş de frunze reci. 


Ce baladă-n lemn de soc 
Mi te-aduce-aici îmbăt 
Peste cel dintâi omăt 
Chiar cu luna la un loc? 


De te-aş întreba de vis, 
De-nserări, de altceva, 
Vorba floare ţi-ar suna 
De mălin ori de cais. 


Câtu-i cerul de-nstelat 

Ştiu, dar nu ştiu să-ţi cuprind 
Frumuseţea de colind, 

De colind îndepărtat. 


(Gândirea, Anul XXIII, Nr. 3, 


martie 1944, p. 148) 

In anul nostru 


De sub munţi de brumă 
Râuri trei se-ndrumă 

Şi de la temei 

Înspre zărişti trei. 


Cel către amiază 
Țarini luminează 
Şi sub naltul foc 

Holdele se coc. 


Înspre soare-apune 
Altu-i de tăciune 
Şi cetăţi de-oţel 
Clătinase-n el. 


Către soare-vine, 
Cel cu valuri line, 
Iar pe luciul lui 
Drumul omului. 


Doar spre miază-noapte, 


Pe hotare şapte, Numai tun şi tun, 


Numai corbi s-adun”. 


(Gândirea, Anul XXIII, Nr. 3, 


martie 1944, p. 148) 

Carpatică 


Zăpadă, zăpadă, 
Pădurea se lasă 
Sub chiciură deasă: 
Intrăm în baladă, 


Cântare de pară 

Ca soarele în flamuri 
Pornim pe sub ramuri 
De marmoră clară, 
Vin cerbii-mpăraţii 
Prin tainice strunge; 
Omătul ajunge 

Sub fagii-nstelaţii. 


Şi urşii coboară, 
Mistreţii şi râşii... 
Veniţi par şi târşii 
Din nordică ţară. 


De vârstă, de moarte, 
Nimic nu ne-arată. 

O stea mai brumată, 
Atât doar departe... 


(Gândirea, Anul XXIII, Nr. 3, 


martie 1944, p. 149) 

Carmen 


Lumina numelui tău, lumina zăpezii, 
Culcată peste arbori, peste pământ, 
De nu te mai pot cuprinde în cuvânt. 
Trec pasări albe, peste somnul livezii. 


În fiecare arbore, o mănăstire 

Cât floarea crinului, cât inima; 
Tulpina, zugrăvită în amintirea ta 
Trec orele peste coardele unei lire. 


IN 


Se leagănă amintirea, ca iarba, 
Ca roua se scutură peste sufletul meu. 


Ne-a spus veacului în acelaşi destin Dumnezeu. 


Frumoasă eşti; în poem, ca nalba. 


Ne înfăşoară iubirea ori prietenia? 

La fel e lutul din care am crescut. 

Cuvintele cresc în lut, cântecul creşte în lut. 
Se scutură peste pantofii tăi iasomia. 

III 


Copilăria, ca un bulgăre de soare, 
S-a reîntors prin grădina cu trandafiri 
Îţi scriu ochii şi sprâncenele subțiri, 
Îţi desenez inima ca pe o floare. 


Albastrul de peste case, de mai departe, 
L-aştern iarbă sub picioarele tale mici. 
Ca-ntr-o biserică să te simţi aici, 


Ca-ntr-un psalm de prisacă în această carte. 


IV 


In dreptul ferestrei, o stea galbenă. 
Din câmp vine mireasmă de trifoi. 
Adânce-s fântânele cântecului din noi, 


Sub streaşină, o creangă de măr se leagănă. 


Ascult numele tău în amintire. 

Coline de primăvară în urmă rămân. 

Se clatină iarba, te cuprinde pe lângă sân, 
Albastrul cerului e ca frunza de subţire. 


vV 


Zăpada lunii curge prin fereastră, 
Ne sunt de lumină umerii grei. 


Tristeţea ochilor tăi a înnoptat în ochii mei. 


Zăpada lunii curge peste moartea noastră. 


S-aude-n inima pământului de afară 


62 


Lumina fructelor, foşnitoare foi. 
In inima pământului din noi, 
Un țărm albastru de primăvară. 


(Gândirea, Anul XVII, Nr. 7, 
Septembrie 1938, pp. 372, 373) 

Boian 


Amurg de aur, vis împărătesc: 

Trei turnuri, trei biserici cresc; 

Pe ele Dumnezeu trudit îşi culcă 
Tristeţea Lui, ca bruma peste luncă. 


S-apleacă pomii de atât troian, 

O stea s-aprinde-n slavă cât un bou 
Şi altele mai mici şi încă una; 

De către câmp, albeşte cerul luna. 


Din case luminate, lângă drum, 
Se-nalţă-n aer caiere de fum. 

Iar plopii stau de strajă, albe suliţi 
Şi noi ne pierdem prin tăcute uliţi. 


II 
In lunie. Semănătura mare. 
Lumina zilei clară, fără nori. 
Pe sape se apleacă prăşitori, 


Pelinu-i nalt şi socul greu de floare. 


Sub peri umbroşi amiaza-ncet se cerne 


Prin ramuri cu frunzişul răcoros. 
E cerul lângă ierburi, cerul jos. 
Amestecat în miros de lucerne. 


Cu gene lungi de aur sânziene 
Şi-apleacă frunţi curate la pământ. 
În boarea caldă, morile de vânt 

Îşi răsucesc aripile alene. 


III 


Bate luna numai lutul, 
Numai valea, numai Prutul 
Şi ne lasă-n ceea parte 
După somn şi după moarte. 


Sălcii joase, Jos frunzişul, 
Albă-i valea, alb prundişul; 
Mura-n foi de iasomie 
Culcă-şi fruntea azurie. 


Se apleacă-n somn alunii; 
Stele mari în vârşa lunii; 
Şi nisipul, ca ghiocul, 

Îşi priveşte-n apă jocul. 


Peste lozia înaltă, 

Drum pe lumea ceealaltă. 
Zboară pasăre străină, 
Fără grai, fără hodină. 


(Convorbiri Literare, Anul LXXIV, Nr. 7, 
Iulie 1941, pp. 755, 756) 

Aureole 


Mi-e sufletul lină plecare 
Spre ţara rămasă în vis; 

Prea multă tristeţe-am închis 
În cântec, în albă-nserare. 


Ce drumuri de singurătate 

În vale de somn se ascund! 
Doar ape de murmură-n prund 
Sub lună, sub sălcii plecate. 


Leagănă-mă, vântule, 

Ca pe frunză, ca pe floare, 
Lângă flacăra de soare 
Lasă-mă, pământule, 


Cântec nu-s și aripi n-am, 
Nu ştiu drumul mai departe; 
Suflet întristat de moarte 
Mi-l umbreşte fraged ram... 


Noapte lină, liliacu-n floare, 
Roua luminoasă pe cărare. 
Unde duce drumul alb de stele 
Pe deasupra ţarinilor grele? 

Sufletul mi-l zăboveşte Domnul, 


Pașii mi-i înceţoşează somnul, 
Serile duc anii mai departe 
Fără drumeţie, fără moarte. 


Sub mărul umbros din livadă 
Lumina se cerne spre seară, 
Bunica pe fus înfăşoară 
Fuior de argint, de zăpadă. 


Mai toarce şi iarăşi se-nchină 
Şi fructele-atârnă aproape, 

O umbră de vis peste pleoape 
I-aduce înalta sulfină... 


Cât ești, plopule, de-nalt 
Umbra ta tremurătoare 
Nu ajunge pân-la soare, 
Pân-la malul celălalt. 


Numai când după-nserat 
Tace valea fumurie, 
Doar o stea îţi întârzie 
În frunzişul rourat... 


Mi-s mâinile prea omenești 
Şi sufletul prea lângă mine; 
Alerg printre nalte tulpine 

De linişti, de arbori cereşti. 


O singură galbenă stea 

Imi pâlpâie-n ore brumate. 
Vânt moale, de singurătate, 
Mă leagănă ca pe-o nuia. 


Deşertăciune toate câte scrim 

De cugetăm prin grai sau lină liră; 
O stea ş-aceeaşi din înalt se miră 
De-atâta vis ş-atâta ţintirim. 


Ca iarba ne petrecem pe pământ 

Și gând cu gând ne scuturăm întruna; 
De ne-om lega cu soarele, cu luna, 
Țărână suntem, batere de vânt. 


(Gândirea, Anul XXII, Nr. 5, 
mai 1943, pp. 251, 252) 

REFERINŢE CRITICE: 


rr, Zen ceas. 20/72 
Pa 

N. LADMISS-ANDREESCU: 


teofil lianu: cer valah (iconar) 


Poposind sub acest cer valah, găseşti o linişte 
stelară, caldă, pentru că nu e simbolică, ca a lui Petică, de 
pildă. Ea apare ca un antipod al cotidianului exterminant 
şi te conservă pentru o trăire mai pură. Desigur că în 
rondul poeziei de azi Lianu ocupă un loc pe lizieră. Nu 
prin inferioritate, ci prin incantaţie, prin acel mistic alb, 
atât de rar în poemul nou. Se reliefează o halucinație de 
îngeri şi zăpezi celeste: 


Căruţaşii de la marginea pământului 
au trecut în zbor spre seară coama vântului, 
prunduind cu stele cărăruia somnului 
care duce albă pân-la Maica Domnului. 

(Calea lactee). 
sau: 
„.. doar în jurul apelor ca pe poiene 


urca Isus şi înflorea sub lună ca o nalbă. 


(Popas alb). 

Rar când Lianu are ieşiri de sentiment. Nicăieri 
nici o atitudine, oricât de vagă. Zugrăviri meşteşugite şi 
albe, viziuni care alcătuiesc un fond pictural, fără deviații 
în cel mai mic taifun de viaţă. Chenarul poeziei lui Lianu 
închide ape potolite până în străfunduri. 


Desigur că această perspectivă, pururi aceiaşi, 
plictiseşte. Lianu abundă în prea mult epic, e un epic 
integral. Toată poezia lui e descriptivă. Faptul, desigur, 
nu constituie o acuză, dar denotă surse limitate de creaţie. 
Acelaşi chenar de înalt miraj poate fi utilizat într-o efuzi- 
une lirică, mai proprie vremii. 

Cu cele trei plachete, deşi prea dese pentru putinţa 
unei adânciri rodnice, Lianu se fixează între cei câţiva 
buni poeţi bucovineni. 


(Lanuri, Anul I, no. 10, iunie 1934, p.9) 

Ovidiu PAPADIMA: 


Teofil Lianu — Cer valah 


DI Teofil Lianu aduce, în placheta Cer valah, 
mult mai puţină voinţă de a impresiona. Versul e 
întruchipat mai sobru şi linia inspiraţiei sale e întrucâtva 
mai hotărâtă. 


Aceleaşi căutări în folclor şi în mitul religios, 
aceiaşi aşteptare, încă, a unei proprii înţelegeri. Şi aceiaşi 
problemă a lexicului, care, de multe ori, e bătută pe loc 
inutil, ca şi la dl Streinul. Să creezi instrumente noi de 
expresie, când ai la îndemână altele neuzate, e o 
consumare inutilă de entuziasm poetic. Căci a scrie 
legendic în loc de legendar sau de legendă, ape montane 
pentru ape de munte, „prund” geral, şi salut seral, 
expresii ce se întâlnesc des în lirica bucovineană, e un lux 
pe care şi-l pot îngădui foarte puţini creatori cu o largă 
viziune. O statistică a cuvintelor create de scriitorii noştri 
astfel ca să aibă viaţă până la noi, ar fi surprinzătoare. 
Bunul simţ al lui Costache Negruzzi, bunăoară, 1-a 
îngăduit să creeze mai mult pe tărâmul limbii, decât 
pathosul romantic al lui Vasile Alecsandri. 


12 


Din fericire, dl Lianu, mal puţin ca alți tovarăşi ai 
dumisale de gânduri şi poezie, nu e frământat prea mult 
de acest pathos. Lirica sa, întrucât se poate lămuri din 
începuturile incerte de acuma, ar putea ajunge la o 
expresie de lumină fluidă, pe firul acelei unduiri muzicale 
ce străbate natura din versul lui Eminescu. lată o strofă ce 
poate prevesti: 


Cum trec cerbii peste somn hotarul 
Să adauge singurătate 
Ramurilor din adânc lunatic 


Heleşteielor cu somn brumatic. 


Atât, deocamdată. 


(Gândirea, Anul XIV, Nr. 3, martie 1935, pp. 162, 163) 

N. LADMISS-ANDREESCU: 


Teofil Lianu, şi el iconar 


DI Teofil Lianu, şi el iconar, şi el excelent poet, şi 
el cântând pe struna unei autentice poezii, este încă unul 
din poeţii de care expoziţia (literară de la Cluj — n. n.) s-a 
lipsit, în detrimentul ei. Dacă ne-am aminti numai de 
acele minunate poeme, publicate în diferite reviste, şi 
întitulate generic „Curcubeu peste ţară” — şi tot ar fi 
destulă justificare pentru bunele noastre păreri despre 
poezia acestui bucovinean. 

La expoziţie putea prezenta victorios, oricare din 
pasagiile „Curcubeului peste ţară“. Iată, noi dăm pe 
acesta!: 


„Stelele le voi culege 
fără cântec, fără lege 
şi le voi suna-n tălăngi 
şi le voi topi în crengi. 


Le voi răsădi în carte, 
Fiecare-un cer aparte, 


: „Lanuri”, an, 11, Noemb.-Dec., 1934, No. 15-16 

şi le-oi azvârli pe vin, 
fiecare un florin. 


Le voi răcori-n fântâne, 
le voi frământa în pâine 
ori le-oi bate la chimir 
floare: aur bob şi fir”. 


(Ladmiss-Andreescu, N., Semne şi mituri, 
Mediaş 1937, p. 100) 

Ovidiu PAPADIMA: 


Teofil Lianu — Curcubeu peste țară 


Întâlnirea cu versul de acum al dlui Lianu îţi dă 
ceva din bucuria rară a căutătorilor de aur. Izbucneşte în 
el pretutindeni harul de lumină al poeziei, — nesilit, 
neprefăcut. Cântăreşti în palme bobi grei şi puţini de 
soare şi te bucuri de belşugul ce va să vie. Poezia dlui 
Lianu e încă tot o anticipare, — dar o mare anticipare. 
Impresia mai puţin certă pe care ţi-o lăsa Cer valah, 
întâiul mănunchi de versuri pe care i-l cunosc, — acum se 
întăreşte: DI Lianu e, hotărât, un mare talent, care încă îşi 
încearcă mărunt gamele şi nuanțele. 


Te bucură vestirea lui, fiindcă pogoară pe drumul 
împărătesc, de lumină calmă şi plină, — al poeziei celei 
mai aproape de sufletul românesc. O cale ce porneşte de 
la Sburătorul lui Heliade, prin Doinele lui Alecsandri şi 
Călin al lui Eminescu, prin Darurile pământului ale lui 
Nichifor Crainic şi Povestea Maicii Domnului de lon 
Pillat, până la poezia lui Radu Gyr şi N. Crevedia. 

Versul dlui Lianu de acum dezvoltă filonul 
„Colindei” din Cer Valah, în tonalități de luminată 
rugăciune: 


Bucură-Te Maică Bună, 
Maică în pridvor de lună... 


Întâlneşti şi alunecarea de şarpe a descântecului: 


Cruce-n cer, cruce-n pământ, 
Soarele şi Domnul sfânt... 


Dar specificul, personalitatea puternică a acestei 
poezii nu o aduce, de astă dată, vraja lor selenară, cât 
zumzetul de stup în soare, de belşug robust, voios — al 
pluguşorului. Dl Lianu, cu o fericită intuiţie, a exploatat 
cel dintâi la noi temeinic extraordinara pulsaţie de viaţă 
care ritmează poezia pluguşorului. Toată senzaţia de sevă 
tare, de rod greu, de lumină plină de vară, — de aici 
creşte. 


Tot volumul e aproape un şir de metamorfoze ale 
pluguşorului. lată, bunăoară, cum apare un peisaj de 
iarnă chiar: 


Iarnă, creangă de omăt. 
Drumuri albe până hăt... 
Sub pădure: mărgărint 

Și ştergare de argint. 

Din hotar până-n hotar, 
Jaf de fulgi cât fluturi: dar; 
Pas de îngeri şi troian 

Pân-la brâu din lan în lan 


Până şi imagina pură şi sănătoasă a dragostei, aşa 
cum 0 aduce poetul, creşte tot din această bucurie de 
răsfăţ al belşugului pământului: 


Seara asta în talangă, 
Busuioc şi calapăr 

Rupe aş din lună creangă 
Să ţi-o scutur toată-n păr... 


Totuşi întreaga poezie a cărții rămâne la tonalități 
minore, — cu toate orizonturile ei vaste plugăreşti. 


Întâi, din pricină că dl Lianu exagerează în 
eliminarea verbului din poezie. E un procedeu din care dl 
Radu Gyr a scos efecte admirabile. Şi se pot scoate. Dar 
cu condiţia să nu se abuzeze. Dl Lianu apasă prea des 
această claviatură. Sună frumos, dar poezia rămâne doar 
gângurit: 


Romaniţă, romaniță, 
Fagure-aromat de lună; 
Pasăre cu pana brun, 
Ochi înrouraţi, Domniţă. 


Alteori, capătă chiar o structură pur enumerativă, 
un fals aer naiv didactic, cum e în poemul XV: 


mănăstirea. 


Insă ceea ce îi dă cu deosebire caracterul minor 
este aspectul ei pur nativ, de materiale nu atât neprelucra- 

te, cât neîmbinate. Nu aduce viziuni de viaţă şi din 
cosmos, nici măcar cristalizări de sentimente, ci mai mult 
stări apropiate de organic, de euforie. De aci, caracterul ei 
fragmentar. Poemele nu au nici unul titlu, — fiindcă nu au 
ceea ce s-ar numi, cu un termen destul de impropriu 
pentru poezie, o temă precizată. lar jumătate sunt 
splendide jocuri lirice, — dar numai jocuri, — pe linia 
metaforică a ghicitorilor populare: 


Ploaia 


Peste satul tău şi-al meu 
Lăcrămează Dumnezeu. 


DI Teofil Lianu şi-a pus acum la punct, prin toate 
acestea, un admirabil nai poetic. Rămâne să aibă curajul 
şi stăruința să cânte în tonalități majore. Însemnăm, până 
atunci, ca o mică arvună, minunatul poem întâi (pag. 7), 
al semănatului. 


(Gândirea, Anul XVI, Nr. 10, 
decembrie 1937, pp. 521, 522) 

George DRUMUR: 


Teofil Lianu — Curcubeu peste țară 


Teofil Lianu: Curcubeu peste ţară; „Bucovina” |. 
E. Torouţiu, Bucureşti, 1937. Caracteristica esenţială a 
poeziei lui Teofil Lianu, e, după cum am afirmat şi cu 
prilejul apariţiei volumelor sale anterioare, o uimitoare 
uşurinţă a coloristicului. Aş putea spune chiar o sono- 
ritate limpede, cure-i dă o particularitate lirică specială, 
ca de pildă: 


De pe codru peste sat, 
Ploile de crin plinit, 
Arcuit-au arcuit 
Curcubeu frumos rotat. 


(p. 24) 


Partea doua a volumului conţine o serie de versuri 
în sistemul poemelor într-un vers, de Ion Pillat. Totuşi, 
aceste versuri au fost publicate sub titlul „Metafore”, 
având caracterul de ghicitori, mult înainte ca dl Pillat să 
fi scris poemele dumisale într-un vers. 


80 


Teofil Lianu, uzând de o tehnică folclorică, a reu- 
şit să dea versuri de o mare frumuseţe metaforică. 


Pe lan de sânziene 
Plâng gene cosânzene. 


(Rouă) 
sau 
Porumbiţă de zăpadă 
Cântă-n codru şi-n ogradă. 
(Moartea) 


Numai spaţial redus, rezervat cronicilor. literare, 
nu ne îngăduie să putem arăta ceea ce ar trebui arătat 
despre Curcubeu peste ţară. 


(conar, Anul III, Nr. 2, 
octombrie 1937, p.7) 

Nicolae ALBU: 


Teofil Lianu — Curcubeu peste țară 


„Curcubeu peste ţară”, un lung şi variat poem, 
dospit şi crescut din plămada versului popular, e o praştie 
întinsă peste frumuseţile ţării. lată, acolo zarea se-mbucă 
cu verdele gras al codrului, ori cu brazda „caldă de 
noroc”, o linge fierul plugului. Iz de țarină şi împărăție 
rurală; asta e toată poezia dlui Teofil Lianu. Nu-s 
frumuseți magnifice; nu rămâne nimeni năimit în faţa 
versului dumisale; dar nu e, în aceste 30 de poeme, nimic 
din ceea ce te-ar face să nu-ţi placă literatura dlui Lianu. 
Plăcut sufletului, acest scuturat de zurgălăi, care e toată 
poezia din „Curcubeu peste ţară”, ne face dragă zăbava în 
fuiorul pieptănat al poemelor din aceste pagini de debut 
al poetului bucovinean. Din simplități gingaşe, pe care le 
cultivă dl Lianu, nu va ţâşni niciodată o poezie de adâncă 
respiraţie şi cuprinzătoare de bogate intuiţii. Însă, domnia 
sa, va cresta cu dalta, totdeauna, detalii frumoase şi 
decoruri armonice. Şi acesta e un postulat al artistului. 
Referindu-ne la poemul VI din volum, încercăm să 
ridicăm broboada invizibilă, cu care de-altfel îşi învăluie 
toate poemele, pentru a prezenta un peisaj muntenesc, din 
care de-abia putem distinge figura vânjoasă dacică a unui 

cioban. Tema nu e interesantă, ci numai modul ei de 
realizare: 


„Numai stele la opinci. 
Curcubeu în loc de brâu. 
Versul moale ca un râu, 
Rămurişuri de tilinci. 


Oi ca mura, miţe moi, 

Au dat iarba la pământ; 

Oi cu miţe de argint, 

Măi, şi-un freamăt de cimpoi. 


Valuri moi de holde-n spic 
Leagă-n fluier trup bălan. 
Lângă frunte, măgheran, 
Lângă cântec, trup Voinic”. 


Mesagiul poetului nu e limitat la vreun motiv 
regional; în cutele sufletului său stăruie subiecte din albia 
mare a neamului. Printr-o transfigurare şi o trecere în mit, 
iată-i pe Horia, Cloşca şi Crişan, apărând din basm şi 
dispărând în ceața apoasă a aceluiaşi basm: 


„Trei flăcăi, trei brazi de dor, 
La uşa pădurilor, 

Au cântat ş-au întrebat 

În colind despre-mpărat. 


Fagii au gândit în freamăt, 


Cerbi-file de omăt 
Au bătut bani albiori 

Pentru alți colindători. 


La fereastra zorilor, 

La pălirea stelelor, 

Trei fântâni au lăcrămat, 
Trei mesteceni s-au plecat”. 


(poemul XIV). 


Am găsit, în „Curcubeu peste ţară”, un poem 
(XXI), ale cărui obârşii Simion Florea Marian le-a stabilii 
în acel mănunchi de cercetări, „Sărbătorile la Românii”. 
Asemenea versuri i-a dedicat, demult, poporul Maicii 
Domnului. Cea a dlui Teofil Lianu îşi are temeiul în 
vreuna din acestea. Dar e frumoasă, mult mai frumoasă 
decât multe imnuri de omagiere a Sfintei Marii, din câte 
cunoaştem: 


„Bucură-te, Maică Bună, 
Maică în pridvor de lună, 
Că ţi-e drumul dus pe cer, 
Cale albă, lăicer, 

Că ţi-e drumul dus şi-ntors, 
Lăicer de in netors. 


Bucură-te mandră floare, 
Că ţi-e fiul trup de soare, 
Trup de soare, trup de rouă, 
Trup de mănăstire nouă”. 


Şi aşa, oricare din versul dlui Teofil Lianu e 
îmbibat de duhul poeziei poporane, de la care a 

împrumutat, la unele numai fondul, şi la toate ritmul. E 
aceasta o scădere? Mai mult, da. Da, fiindcă, în artă, 
suntem noi numai când am reuşit să prezentăm o 
fizionomie proprie. Ori, deocamdată, dl Teofil Lianu n-a 
ajuns aici. Dar va ajunge. Ne-o prevesteşte aceasta, acele 
admirabile  metafore-ghicitori, din partea a doua a 
volumului dumisale. 


(Lanuri, Anul V, Np. 1-2, 1938, pp. 48, 49) 


85 


Ion ȘIUGARIU: 


Teofil Lianu — Carrea stihurilor 


Poezia lui Teofil Lianu aduce, în atmosfera 
noastră îngustă şi ceţoasă de la oraş, un aer proaspăt de 
pădure şi de ogor încărcat de roade. Influenţată de 
cântecul popular şi străină de meşteşugul căutat al vremii, 
ea se orânduieşte în versuri simple şi clare, fără pretenţii 
exagerate şi nu destul de actuală în forma ei directă: 


De la mănăstire în jos 
Mai la mijlocul poienii, 
Ștefan Vodă şi oştenii 
Stau sub un gorun umbros. 


Masă mare împrejur, 

Vinul scânteie în oale 

Și răsună până-n vale 

Râu de ne-ncetat murmur, etc., etc. 


(Hram la Putna, |, p. 17) 


Subiectele ei obişnuite sunt luate din natura 
înconjurătoare, din tradiţia locurilor de baştină ale 

poetului şi din istoria Moldovei. Într-o incantaţie calmă şi 
reținută sunt evocate peisajele lunare ale satului adormit, 
dealurile şi luncile, poienile şi pădurile, mănăstirile 
voievodale ale Bucovinei, cu amintirile şi legendele lor 
bogate, umbrele lui Ştefan cel Mare, a lui Daniile 
Sihastru, etc. Prin toate aceste subiecte, Teofil Lianu se 
menţine în atmosfera poeziei Bucovinei, aşa cum ne-am 
obişnuit s-o cunoaştem din cărțile şi broşurile lui Mircea 
Streinul, ale lui George Drumur şi Iulian Vesper. În 
mişcarea literară a generaţiei tinere, grupul acesta de 
scriitori bucovineni a reuşit să determine şi să contureze 
o atmosferă proprie, cu liniile şi caracteristicile ei deose- 
bite. Poezie de inspiraţie naturală, tradiționalistă, patri- 
otică şi creştină, străbătută de un fior liric dintre cele mai 
puternice, contribuţia lor ar merita o discuţie mai 
completă în cadrul literaturii noastre tinere. 


Teofil Lianu, atât în cele două volume apărute în 
anii trecuţi (Cer valah şi Curcubeu peste ţară), cât şi în 
această minusculă Carte a stihurilor (33 de pagini, într-o 
ediție şi o prezentare tehnică cu totul săracă!) rămâne 
acelaşi poet bucovinean, în aceleaşi mândrii şi preferinţe 
tradiționaliste, cum ne apare toată mişcarea aceasta 
tânără: 

Făclia de aur a lunii, 

Deasupra pădurii s-arată. 

Lin foşnet de foi rourate 


Se leagănă în pacea curată. 


(Făclia de aur, p. 4) 

Mănăstire din Suceavă, 
Cerurilor naltă slavă. 
Cerurile te-nconjoară, 
Maică, pururea fecioară. 


(Psalmi, IV, p. 8) 


Fagi înalți sub moale vânt, 
Moale frunză de mătasă. 
Și mesteceni albi îşi lasă 
Râurile la pământ. 


(Hram la Putna, |, p. 16) 


Ultima poezie din volum, întitulată Balada 
mărului din câmp, aduce o preocupare mai adâncită şi o 
problematică de circulație mai largă. Simbolizând viaţa 
trecătoare a omului, cu primăverile, verile, toamnele şi 
iernile ei, iluziile de lumină şi bucuriile ei zadarnice, 
mărul din câmp este evocat în toate ipostazele existenţei 
sale, de la tinereţea falnică, până la bătrâneţea uscată şi 
gârbovită: 


Atunci topoare grele l-au culcat 

Și greu gemea în câmpul Ssinguratec; 
Tărât încet, cu trupul sfărtecat, 

Pe vetre el se prefăcea-n jăratec. 


În case scunde, case de pământ, 
Căldura închidea trudite gene 
Și fusul îşi oprea vrăjitul cânt 
Și adormea în caier alb de lene. 

Cenuşa lui în taină se topea, 

Cum toate se topesc în lume, toate... 
Era cândva un măr, era cândva, 

În câmpul cu ogoare-nmiresmate. 


(Balada mărului din câmp, p. 31) 


în modestia şi simplicitatea ei firească, această 
ultimă carte a lui Teofil Lianu contribuie la împlinirea 
unei cariere poetice în curs de afirmare. 


(Revista Fundațiilor Regale, Anul IX, 
nov. 1942, Nr. 11, pp. 485, 486) 

Ștefan BACIU: 


Poetul Teofil Lianu 


Poetul Teofil Lianu e o Foarte veche cunoştinţă a 
noastră şi, de bunăseamă, şi a cititorilor. Încă din anii 
1932-33, sau poate chiar cu un an doi mai de vreme, când 
la Cernăuţi fierbea un entuziasm literar rar întâlnit până 
atunci, dânsul redacta foiţe literare, tipărea primul său 
volum de poezii şi era un poet. De-atunci au trecut însă 
destui ani şi iată că acuma dl Teofil Lianu a tipărit — şi tot 
la Cernăuţi — Cartea stihurilor, care pare a fi printre cele 
dintâi culegeri de versuri apărute acolo, după realipirea 
Bucovinei de Nord. DI Lianu ni se arată acelaşi poet pe 
care-l cunoaştem din 1932 sau încă şi mai devreme, 
dovedind aceeaşi cursivitate, aceeași atmosferă, aceeași 
preocupare, acelaşi vocabular — într-un cuvânt, menţinân- 
du-se într-un climat liric ce-i apar ţine. Efortul acesta se 
cere subliniat şi nu vedem cine a făcut-o. 


(Universul literar, Anul LI, 
Nr. 23, 6 iunie 1942, p. 5) 


90 


Cuprins 


Mărturisitorii: Teofil Lianu 2 


Răvaş pământean 8 

Cântată la poarta cetăţii 9 
Cuvântul creşte în inimă 11 
Popasul mâinilor pe brazdă 12 
În Țara Fagilor 13 

Munţi de iarnă 15 

Curcubeu peste ţară 16 
Gravură în lemn 30 
Luceafărul între foi reci 31 
Inscripţie 32 

Cuvântul a căzut în limpezimi 33 
Peisaj 34 

Anul necuprins în carte 35 
Amintire lângă râul luminat 36 
Peste munţi a trecut duh alb 37 
Moartea gravorului iconar 38 
Evanghelică 39 

Zwvoniri bune 40 

Miraj 41 

În mănăstirea Suceviţa 42 
Heleşteie albe 43 

Primăvară nouă 44 

Pescarii lui Isus 45 


91 


Icoane 46 

Pastel mic 47 
Însemnare 48 

Mi-a ghicit bătrâna Fatma 49 
A doua elegie 50 
Scrisă-n ţintirim 51 
Peisaj 52 

Trei am fost 53 

Psalm 54 

Pământ nou 55 
Depărtata copilărie 56 
Întâia zăpadă 57 

Stea de brumă 58 

În anul nostru 59 
Carpatică 60 

Carmen 61 

Boian 64 

Aureole 66 


REFERINŢE CRITICE 609 


N. LADMISS-ANDREESCU: 
teofil lianu: cer valah (iconar) 70 


Ovidiu PAPADIMA: 
Teofil Lianu — Cer valah 72 


N. LADMISS-ANDREESCU: 
Teofil Lianu, şi el iconar 74 


Ovidiu PAPADIMA: 


Teofil Lianu — Curcubeu peste ţară 76 


George DRUMUR: 
Teofil Lianu — Curcubeu peste țară 80 


Nicolae ALBU: 
Teofil Lianu — Curcubeu peste ţară 82 


Ion ȘIUGARIU: 
Teofil Lianu — Cartea stihuri 86 


Ștefan BACIU: 
Poetul Teofil Lianu 90 


93 


